A actividade económica

- A actividade económica
- 1. Secuencia de contidos e actividades en lingua galega
  - 1.1 Economia
    - 1.1.1 A actividade económica
    - 1.1.2 Recursos naturais
  - 1.2 O sector primario
    - 1.2.1 A agricultura
    - 1.2.2 A gandaría
    - 1.2.3 Recursos forestais
    - 1.2.4 A agricultura en Galicia
    - 1.2.5 A pesca
    - 1.2.6 A pesca en Galicia
    - 1.2.7 A minaría en Galicia
  - 1.3 O sector secundario
    - 1.3.1 Materias primas e fontes de enerxía
    - 1.3.2 A industria
    - 1.3.3 O sector secundario en España
  - 1.4 O sector terciario
    - 1.4.1 O comercio
    - 1.4.2 O transporte
    - 1.4.3 O turismo
    - 1.4.4 Educación
    - 1.4.5 Sanidade
- 2. Resumo de contidos
- 3. Exercicios de autoavaliación
- 4. Solucionarios
  - 1.5 solucions actividades
  - 1.6 Solucións dos exercicios de autoavaliación
- 5. Glosario
- 7. Bibliografía e recursos

« Anterior | Seguinte »

# 1.2.6 A pesca en Galicia

Condicións xeográficas

Galicia é a primeira zona pesqueira española, polo volume de pesca que anualmente desembarca, polo número de barcos e polo número de persoas ocupadas no sector. As condicións xeográfico-biolóxicas que propician o desenvolvemento pesqueiro en Galicia son:

- A situación na zona pesqueira máis rica do mundo, o Atlántico norte.

- A gran lonxitude das súas recortadas costas.

- A riqueza das rías, lugar ideal para o crecemento de moitas especies.

- A abundancia de plancto.

- A influencia beneficiosa das correntes mariñas.

A costa galega, como a do resto atlántico da península Ibérica, está baixo a influencia do gran xiro anticiclónico do Atlántico norte, concretamente na rama descendente que forma a corrente noratlántica e logo a de Canarias.

No verán nótase moito o efecto beneficioso porque produce un afloramento das augas profundas en toda a costa, e penetra nas rías. Esta auga que aflora desde 100 ou 200 m de profundidade, máis fría e cunha concentración tres veces superior ao normal de sales nutrientes, produce unha riqueza excepcional nas rías.

A plataforma continental galega é moi estreita, negativa para a produtividade pesqueira. Con todo, a amplitude das rías e as condicións excepcionais para o desenvolvemento da pesca determinan a abundancia e variedade de especies.

Caladoiros da costa galega

Algúns bancos e caladoiros onde traballan os pesqueiros galegos

  Algunhas artes de pesca
  Volanta. Arte usada para capturar pescada, ollomol,... | Corricán. Utilízase para a pesca de bonito | Xeito. Para a pesca de sardiña, bocareo, etc. Cálase suspendido de boias para que os peixes enmallen

  Traíña ou cerco de xareta. Os barcos que as utilizan chámanse traiñeiras | Medio mundo. Desde botes, gamelas ou chalanas empréganse para capturar xurelos, panchos, crustáceos ... | Parella. Para pescar especies de fondo: pescada, rodaballo, congro, linguado...

O marisqueo

O marisqueo ou extracción de marisco ocupa milleiros de persoas case todo o ano. O sector do marisqueo a pé, co 95% de mulleres, é a forma máis sinxela e artesanal de pescar.

Estes son algúns dos problemas do sector:

- Excesivo número de mariscadores e mariscadoras.

- Incumprimento das vedas.

- Eivas da lexislación para regular o emprego racional dos procedementos de extracción.

- Progresiva contaminación das augas.

- Extraccións masivas e incontroladas.

- Inaxeitados sistemas de comercialización.

Algunhas especies non son capturadas nas rías nin nas costas galegas, senón en caladoiros afastados, como a lagosta, a pota, a lura e o choco, que xa veñen conxelados desde os bancos das illas Canarias, do mar Céltico ou de Terra Nova.

Algúns mariscos son máis apreciados noutros países que aquí, de aí a súa relativa abundancia por non estaren sometidos a continuas extraccións. Tal é o caso do carneiro e do ourizo.

Nasas. Artes de marisqueo utilizadas para capturar lagostas e nécoras. Tamén para algúns peixes: anguías, congros e mariolas. |

  Biografía | Xosé A. Cornide Saavedra (1734 – 1803) Ilustrado galego. Estudou Humanidades na universidade de Santiago. Foi un dos fundadores da Sociedade Económica de Santiago, realizou investigacións históricas e escribiu obras xeográficas, libros de viaxes, tratados e informes. A súa obra máis importante é Ensayo para una historia de los peces y otras producciones marítimas de las costas de Galicia. Algúns dos contidos: montepío dos mariñeiros, descrición da costa galega, especies de peixes e de cetáceos, métodos de pesca, redes e aparellos que se empregaban na época.

  Lectura | Comercialización do peixe O peixe desembarcado nos portos galegos, logo de clasificado por especies, tamaños e calidades, véndese en lotes nas lonxas polo sistema de poxa á baixa. A poxa á baixa é un mecanismo de formación de prezos baseado na lei da oferta e da demanda. Pártese duns prezos iniciais máximos que van minguando ata que algún comprador asistente avisa de que quere o lote. Este sistema de poxa beneficia aos compradores, pois o mariñeiro non sabe canto lle van pagar polo produto. Se hai moito peixe, os prezos baixan; se hai pouco, soben.

Licenciado baixo a Creative Commons Attribution Non-commercial Share Alike License 3.0

« Anterior | Seguinte »