A actividade económica

- A actividade económica
- 1. Secuencia de contidos e actividades en lingua galega
  - 1.1 Economia
    - 1.1.1 A actividade económica
    - 1.1.2 Recursos naturais
  - 1.2 O sector primario
    - 1.2.1 A agricultura
    - 1.2.2 A gandaría
    - 1.2.3 Recursos forestais
    - 1.2.4 A agricultura en Galicia
    - 1.2.5 A pesca
    - 1.2.6 A pesca en Galicia
    - 1.2.7 A minaría en Galicia
  - 1.3 O sector secundario
    - 1.3.1 Materias primas e fontes de enerxía
    - 1.3.2 A industria
    - 1.3.3 O sector secundario en España
  - 1.4 O sector terciario
    - 1.4.1 O comercio
    - 1.4.2 O transporte
    - 1.4.3 O turismo
    - 1.4.4 Educación
    - 1.4.5 Sanidade
- 2. Resumo de contidos
- 3. Exercicios de autoavaliación
- 4. Solucionarios
  - 1.5 solucions actividades
  - 1.6 Solucións dos exercicios de autoavaliación
- 5. Glosario
- 7. Bibliografía e recursos

« Anterior | Seguinte »

# 1.2.5 A pesca

A pesca é a actividade de captura e extracción dos recursos que o mar ofrece: peixes, crustáceos e moluscos. Podemos distinguir entre pesca fluvial, que se desenvolve nos ríos, e pesca mariña, que ten lugar nos mares e océanos.

Condicións xeográficas e biolóxicas

A existencia de peixes nos mares depende de certas condicións xeográficas, especialmente das topográficas e das climáticas. As máis propicias son:

- Zócolos continentais con menos de 200 metros de profundidade, que rodean as costas.

- Costas recortadas e grandes plataformas litorais.

- Capas acuáticas temperadas polo sol e de salinidade apropiada, que favorecen o desenvolvemento do fitoplancto, base alimenticia dos peixes.

- Zonas de contacto entre correntes mariñas cálidas e frías.

- Afloramentos de augas profundas que arrastran nutrientes depositados nos fondos.

- Nas zonas de augas frías e baixa salinidade dos mares abunda o plancto, polo que hai numerosas especies.

Zonas pesqueiras

Non todas as zonas dos mares e océanos son ricas en recursos pesqueiros. A pesca concéntrase en diversos lugares do planeta, coñecidos como caladoiros. Estas zonas son:

- As plataformas continentais.

- As zonas de contacto das correntes mariñas frías e cálidas.

- As zonas litorais ou costeiras.

Ademais, desde o punto de vista pesqueiro, débese ter en conta a temperatura dos mares:

- Mares mornos: a pesca extraída neles é a primeira do mundo. Só o Atlántico norte produce máis da cuarta parte do volume total mundial. Sardiñas, bacallaus, bonitos, pescadas e arenques son as especies máis capturadas.
- Mares quentes:ata hai pouco a pesca tiña escasa importancia. Actualmente adquiriu gran desenvolvemento, grazas á aplicación de novas técnicas. A maior parte da produción transfórmase en fariña de peixe. Nestes mares hai bonitos, pescadas e bocareos.

- Mares fríos:destaca a caza ou pesca de baleas. Foron tan acurralados estes mamíferos que hoxe están en perigo de desaparición.

  As especies migrantes, como sardiñas, xurelos, xardas e bocareos desprázanse en grandes bancos superficiais
  Xurelo ou chicharro | Bocarte ou bocareo | Rabada ou peixe sapo

Caladoiros mundiais

- Atlántico norte europeo. Esténdese desde o mar Cantábrico ata o mar Branco. É unha zona pouco profunda e de fondo areoso. Especies capturadas: bacallau, arenque, pescada, bonito e sardiña. Augas mornas.

- Atlántico norteamericano. Comprende desde a península do Labrador ata o cabo Hatteras. Nesta zona pescan grandes flotas da Europa occidental bacallau, xarda, pescada e fletán negro. Augas mornas.

- Asia oriental. Os peixes abundan nas costas de Corea, illas Curiles e Sajalín, sobre todo arenques, pescadas, bacallaus e atúns. Augas mornas.

- Mares dos Polos:baleas, focas e morsas son as especies máis capturadas. A importancia pesqueira destes animais descendeu moito, pois empezan a escasear.

- Mares tropicais: as grandes profundidades, a escaseza de plancto e as altas temperaturas das augas fan estas zonas pouco rendibles en pesca. Nalgunhas zonas abundan bonitos, pescadas e bocareos. Destes mares extráense esponxas, perlas e corais.

As campañas pesqueiras determinan tres tipos fundamentais de pesca

Tipos de pesca

- De grande altura.As campañas duran varios meses. Grandes flotas formadas por pesqueiros conxeladores capturan e conxelan o peixe, os buques-factoría transforman parte da pesca en subprodutos, como fariña de peixe.

- De altura. As campañas duran varios días ou semanas. Os barcos adoitan ir en parellas a caladoiros non moi afastados das costas de orixe. Captúranse especies de fondo: congro, rodaballo, pescada, linguado…

- De baixura ou costeira.Pequenas embarcacións preto da costa unhas horas ao día.

O bote de pesca

A actividade pesqueira

Esta actividade é moi importante para a economía alimentaria. Os recursos bióticos do mar son a despensa de moitos países, son unha fonte cuantiosa de alimentos. Cando non hai caladoiros importantes nas plataformas continentais propias, os países tradicionalmente pesqueiros vense obrigados a pescar en caladoiros afastados.

O desenvolvemento técnico incide no equipamento dos barcos, na modernización das flotas, na preparación das tripulacións e na investigación para coñecer mellor os recursos mariños.

O esforzo pesqueiroé o número de xornadas e horas de actividade pesqueira e o rendemento das capturas. Este esforzo varía en función dos mercados interiores e exteriores.

As 200 millas

Desde 1976 a Comunidade Económica Europea (hoxe Unión Europea) acordou que as augas xurisdicionais dos países membros eran as comprendidas desde a costa ata as 200 millas mar a dentro.

Evolución do sector pesqueiro

A extensión das zonas económicas exclusivas acabou coa explotación sen control dos caladoiros e dos bancos naturais nas plataformas pesqueiras alleas.

O problema non afecta só a explotación da pesca, senón o petróleo e outros minerais do fondo do mar.

Para racionalizar os recursos, moitos países cerran os seus caladoiros ás flotas estranxeiras ou, cando menos, intentan reducir o esforzo pesqueiro dos outros países que traballan no seu perímetro, mediante:

- Licenzas:permisos asinados mediante convenios bilaterais ou multinacionais para traballar en determinados caladoiros.

- Cotas: límites de embarcacións e de captura de especies. Os organismos internacionais impoñen cotas de capturas por especies aos barcos, limitan o número destes e obrigan a empregar artes de pesca autorizadas.

Acuicultura ou piscicultura

Acuicultura é o cultivo controlado de especies animais e vexetais acuáticas (augas doces ou salgadas) en viveiros. Destacan especies como a troita, o salmón, a robaliza, o rodaballo, a dourada, as ostras e os mexillóns. Nas costas galegas estes moluscos son cultivados nas bateas.

A pesca de auga doce

Esta modalidade practícase en encoros, lagos e ríos. As zonas de pesca fluvial máis importantes do mundo localízanse nos cursos dos ríos que desembocan no Pacífico norte, nos ríos de Norteamérica e de Asia. O peixe capturado en maior proporción é o salmón, a terceira especie en importancia comercial do mundo, despois do bacallau e do arenque.

  Pesqueira ou pesco Nos ríos dalgunhas comarcas constrúense pesqueiras para capturar lampreas | Biturón Rede de forma cónica entre as paredes da pesqueira

  Lectura | En Galicia chámase mariñeiro o home do mar que traballa coas redes, e pescador o que soamente manexa liñós; aínda que hoxe, segundo Calo Lourido, estase a perder o matiz que diferenciaba ambas as palabras. Os patróns dos barcos de baixura coñecen as zonas da nosa plataforma continental nas que abundan os peixes, é dicir, as postas. Para isto sérvense, amais da observación diaria e da memoria, dos chamados derroteiros, rudimentarias cartas mariñas nas que se sinalan as diversas postas. Cada posta queda delimitada no vértice dun ángulo; os seus lados precisan dous puntos (marcas) de referencia en terra.

Actividades propostas

S15. Pesca:

- Que é a pesca?

- De que depende a existencia de pesca nos mares?

- Cales son as condicións máis favorables para os peixes?

- Pesca é a captura e extracción dos recursos do mar. Pode ser mariña ou fluvial.

- A existencia de pesca nos mares depende de condicións xeográficas: topográficas, climáticas, e biolóxicas.

- Condicións favorables son:

1. Os zócolos continentais inferiores a 200 m de profundidade.

2. As costas recortadas.

3. As amplas plataformas litorais.

4. As capas acuáticas temperadas polo Sol.

5. A salinidade axeitada.

6. As zonas de contacto entre correntes mariñas de distinta temperatura.

7. O afloramento das augas profundas.

8. A existencia de plancto.

S16 Zonas pesqueiras:

- - Esquematice as zonas pesqueiras ou caladoiros.

  - Clasifique os mares pola temperatura, desde o punto de vista pesqueiro.

  - Distribúa en esquema os caladoiros mundiais.

  - Tipos de pesca.

- Caladoiros:

1. Plataformas continentais.

2. Zonas de contacto das correntes mariñas.

3. Zonas litorais ou costeiras.

- Clasificación dos mares pola temperatura: mares mornos, quentes e fríos.

- Caladoiros mundiais: Atlántico norte europeo, Atlántico norteamericano, Asia oriental, mares dos Polos e mares tropicais.

- Tipos de pesca: de grande altura, de altura, e de baixura ou costeira.

S17 Actividade pesqueira:

- - Por que son importantes os produtos mariños?

  - Que é o esforzo pesqueiro?

  - Cantas millas teñen as augas comerciais dos países da Unión Europea?

- Os produtos mariños son importantes porque xeran riqueza económica e son fonte cuantiosa de alimentos.

- Esforzo pesqueiro é o número global de xornadas e horas de actividade pesqueira e o rendemento das capturas.

- 200 millas.

S18 Pesca e intereses:

- Que intereses económicos hai na fixación das 200 millas?

- Como racionalizan moitos países os seus recursos pesqueiros?

- Que é a acuicultura ou piscicultura?

- Outros intereses da fixación das 200 millas:
  - Petróleo posible do fondo do mar.
  - Minerais hipotéticos baixo as augas.
- Moitos países racionalizan os seus recursos pesqueiros:
  - Pechando os caladoiros ás flotas estranxeiras.
  - Reducindo o esforzo pesqueiro doutros países con licenzas e cotas.
  - A acuicultura é o cultivo controlado de especies animais e vexetais en viveiros de auga salgada ou doce.

Licenciado baixo a Creative Commons Attribution Non-commercial Share Alike License 3.0

« Anterior | Seguinte »